રોય ડિઝનીએ ડિઝની વર્લ્ડ ઉપરાંત ડિઝની સ્ટુડિયોઝનાં મુખ્ય કાર્ય એટલે કે એનિમેશન ફિલ્મ્સ બનાવવામાં પણ તેમણે મહત્ત્વપૂર્ણ ફાળો આપ્યો હતો. જે રીતે ડિઝની વર્લ્ડ વોલ્ટનું સપનું હતું પણ તેને પૂરું કર્યું રોયે એ જ રીતે ડિઝની સ્ટુડિયોઝની ખૂબ જ વખણાયેલી મ્યુઝિકલ ફિલ્મ ‘ફેન્ટેસિયા 2000' બનાવવાનું સપનું પણ વોલ્ટ ડિઝની જ હતું અને તેને સાકાર રોયે કર્યું હતું. આ ફિલ્મ 1940ની ફિલ્મ ‘ફેન્ટેસિયા'ની સિક્વલ હતી. ફેન્ટેસિયા બન્યા પછી તેને મળેલી સફળતા પછી વોલ્ટને તેની સિક્વલ ફિલ્મ બનાવવાની ખૂબ જ ઈચ્છા હતી. જોકે, તેમનું આ સપનું સાકાર થવામાં દાયકાઓ વિતી ગયા. આખરે રોય ડિઝનીએ આ પ્રોજેક્ટ તેમનાં હાથમાં લીધો અને તેનાં ઉપર સતત આઠ વર્ષ સુધી કામ કર્યું. આઠ વર્ષની સતત મહેનત અને રોયનાં માર્ગદર્શન મુજબ આખરે આ ફિલ્મ બની અને ડિસેમ્બર 17, 1999ના દિવસે આ ફિલ્મ રિલીઝ થઈ. આજે આ ફિલ્મને એનિમેશન જગતમાં બનેલી સૌથી સુંદર ફિલ્મોમાં ગણવામાં આવે છે. ટેકનોલોજીની દૃશ્ટિએ આ ફિલ્મમાં એનિમેશનની અત્યાધુનિક ટેકનિક્સનો ઉપયોગ કરવામાં આવ્યો હતો અને તેમાં વિખ્યાત ક્લાસિકલ મ્યુઝિકનાં સાઉન્ડટ્રેક્સનો ઉપયોગ થયો હતો.